પ્રેમ હોય, લાગણી હોય, સ્નેહ હોય અને સંવેદના હોય એ જગ્યાએ કે પછી એ વ્યક્તિ સાથે ક્યારેય કોઈ આદાનપ્રદાનનો વ્યવહાર નિભાવવાનો ન હોય. સંબંધોમાં તો માત્ર આપવાની ભાવના હોય અને એકબીજાને સુખી કરવાની માનસિકતા હોય. આ વાત કહે છે કૌસ્તુભ ત્રિવેદી અને સંજય ગોરડિયા નિર્મિત નાટક ‘પ્રેમનું Paytm’. વિપુલ મહેતાએ ડિરેક્ટ કરેલા અને સ્નેહા દેસાઈએ લખેલા આ નાટકનાં મુખ્ય કલાકારો છે અમી ત્રિવેદી, તોરલ ત્રિવેદી, ચારુલ ભાવસાર, પરાગ શાહ, ધર્મજ જોષી અને નિમિષ દિલીપરાય. નાટકના ડિરેક્ટર વિપુલ મહેતા કહે છે, ‘બે બહેનોની વાત કહેતા આ નાટકની સૌથી ખાસ વાત જો કોઈ હોય તો એ કે એ તમને એકધારું હસાવવાનું કામ કરે છે અને હસાવવાની સાથોસાથ એ તમારી આંખોને ભીની કરવાનું કામ પણ તમને ન ખબર પડે એ રીતે કરી જાય છે.’